GiliGold/VAD_KnessetCorpus huggingface dataset:
יצחק וקנין: אבא שיש לו כסף יכול לקנות לבן שלו דירה במיליון-מיליון וחצי שקלים, אבל אבא שאין לו, לא יכול.
יצחק וקנין: אין כסף לקנות דירה.
יצחק וקנין: השכירות בשלומי – אמרתי את זה בישיבה הקודמת – הייתה 1,200 שקלים והיום משלמים 2,200 שקלים בשלומי.
יצחק וקנין: תבינו להיכן הגענו.
יצחק וקנין: יש כאן בעיה קריטית.
יצחק וקנין: אנחנו חברי כנסת, נבחרי ציבור, לא עושים את תפקידנו.
יצחק וקנין: אני מודיע כאן שאני אתפטר מיד אחרי תקציב המדינה אם לא יתקבלו תקציבים משמעותיים לבנייה הציבורית.
יצחק וקנין: אני אומר את זה והשר שומע.
פניה קירשנבאום: תגיד בלי נדר.
יצחק וקנין: אם המפלגה שלי תכריח אותי להצביע בעד, רבותיי, אני מודיע לכם כאן, אני לא משחק משחקים, אני אצביע נגד אבל אני אשים את המפתחות ואלך הביתה.
יצחק וקנין: ואני אגיד לכם תודה רבה כי אף אחד כאן לא עושה את תפקידו.
יצחק וקנין: בתקציב של משרד השיכון, אם לא תהיה תוספת משמעותית, אני אצביע נגד,  גם אם השר שלי יבוא אלי.
יצחק וקנין: הרב עובדיה שאני חייב לשמוע לכל מה שאומר לי, אני אבקש ממנו מחילה, סליחה וכפרה אבל אני מצביע נגד ושם את המפתחות והולך.
יצחק וקנין: את זה אני אומר חד וחלק.
יצחק וקנין: הבעיה היא פצצה.
יצחק וקנין: זאת פצצה חברתית שתתפוצץ לנו בפנים וכל אחד יכול לספר כאן סיפורים ולומר שהוא עושה מעשה כזה ומעשה אחר.
יצחק וקנין: שר האוצר, אני ממש מכבד אותו, אבל הפילוסופיה לא תביא אותנו לשום מקום.
משה גפני: חברת הכנסת פניה קירשנבאום ואחרון הדוברים ציון פיניאן.
פניה קירשנבאום: אני רוצה לחלוק עם הוועדה איזשהו מקרה.
פניה קירשנבאום: נכון להיום יש מחיר דירה למשתכן.
פניה קירשנבאום: לפני שנה התחלתי לשים לב ולבדוק למי נמכרות דירות למשתכן.
פניה קירשנבאום: הפלא ופלא, ראיתי שרוב הדירות באמת מגיעות למגזר החרדי.
פניה קירשנבאום: החיילים המשוחררים לא מקבלים דירות, זוגות צעירים לא מגיעים לדירה הזאת וגם היה דירוג כזה שהרווקים מעל גיל 30 מקבלים איזושהי זכאות.
פניה קירשנבאום: פניתי לשר אטיאס וביקשתי ממנו לעשות הקצבה לכל המגזרים.
פניה קירשנבאום: זאת אומרת, אם יש חיילים, אם יש דירות למשתכן, מאה דירות, תקבע שמתוך מאה הדירות חלקן הולך לחיילים משוחררים, חלק מהדירות הולך לזוגות צעירים ובחלק מהמקרים תעשה דירות לפי שנות נישואין, ילדים וכולי.
אליעזר מנחם מוזס: עד עכשיו לא הייתה הסתה כנגד החרדים.
אליעזר מנחם מוזס: זאת סתם הסתה.
אליעזר מנחם מוזס: זה לא נכון.
פניה קירשנבאום: מה לא נכון?
אליעזר מנחם מוזס: אני שמעתי את התשובה שנתן לך השר אטיאס מעל במת הכנסת.
אליעזר מנחם מוזס: יש נתונים אחרים.
אליעזר מנחם מוזס: את אומרת דברי שקר.
משה גפני: חבר הכנסת מוזס, מותר לה להגיד מה שהיא רוצה.
אליעזר מנחם מוזס: היא אומרת שקר.
פניה קירשנבאום: תוכיח קודם, לפני שאתה אומר שזה שקר.
פניה קירשנבאום: קיבלתי מהשר תשובה שאכן כך נעשה והוא חילק את זה לאחוזים ואני הייתי רגועה, עד שלפני שבוע נכנסתי לאתר של משרד השיכון וגיליתי למשל שזכאויות לרווקים מגיל 30 ומעלה נעלמו לגמרי ובעדיפות נמצאים הזוגות שנשואים שלוש שנים ויש להם לפחות שלושה ילדים.
פניה קירשנבאום: אני רוצה לשאול להיכן נעלמו החיילים, להיכן נעלמו הזוגות הצעירים, להיכן נעלמו הרווקים מעל גיל שלושים, להיכן נעלמו הזכאויות של האנשים האלה.
ציון פיניאן: השר.
ציון פיניאן: אני רוצה להתייחס לאחת הדוגמאות שהזכיר חבר הכנסת אורון.
ציון פיניאן: בתחילת שנות ה-80 שימשתי כיושב ראש שיקום שכונות בטבריה ואחת השכונות הקשות ביותר הייתה שכונה ד' בטבריה כי רק שלושה אחוזים מהדירות בשכונה – ומספר הדירות היה כ-2,560 -  היו ברכישה והשאר היו של חברת עמידר.
ציון פיניאן: בזמנו יצאנו במבצע שדיבר על 1,500 דולר לדירה ונתנו לתושבים שקנו משכנתא והלוואה.
ציון פיניאן: היום השכונה הזאת נקראת שכונת משהב והיא שכונה לתפארת שיש בה וילות, חבל על הזמן.
ציון פיניאן: שיקמנו את הדירות שלהם ושיקמנו את המשפחות.
ציון פיניאן: כשרוצים לעשות מבצע כלשהו, זה ניתן.
ציון פיניאן: הצעת החוק של ידידי וקנין, אני מקווה שהיא תעבור דבר שגם ימנע את ההתפטרות שלו כי אם החוק יעבור, בוודאי הוא יתמוך בתקציב הממשלה.
משה גפני: אנחנו לא ניתן לו להתפטר.
ציון פיניאן: זה כדור הרגעה כי היום כאשר אתה לוקח הלוואה של 500 אלף שקלים, ההחזר הוא כ-2,500-3,000 שקלים אבל זה בתנאי שהמשכורת שלך ושל אשתך הוא 12 אלף שקלים כי מדובר ב-25 אחוזים החזר לבנקים.
ציון פיניאן: מעל 25 אחוזים, הבנקים לא נותנים יותר הלוואות.
ציון פיניאן: צריך לקבל 10,000 וסכום ההחזר חייב להיות 2,500 שקלים.
ציון פיניאן: לכן הצעת החוק שמעלה ידידי יצחק וקנין תפתור הרבה מאוד בעיות.
ציון פיניאן: יש לי הצעה.
ציון פיניאן: היום קבלנים לא בונים דירות בשטח של מתחת למאה מטרים.
ציון פיניאן: הם בונים היום רק דירות גדולות.
ציון פיניאן: לא משנה שגדלנו 12 נפשות ב-56 מטרים, אבל היום הדברים האלה לא קיימים.
ציון פיניאן: הקבלנים היום בונים דירות בשטח של מעל מאה מטרים.
ציון פיניאן: אני מציע לחייב את הקבלן שאם הוא בונה  מאה דירות, שלושים עד ארבעים אחוזים יהיו בשטח של מתחת לשמונים מטרים ושהממשלה תתחייב, אם הוא לא מוכר אותן, לקנות אותן והיא תצליח למכור אותן בקלות.
ציון פיניאן: אם לא, לא יהיו דירות.
ציון פיניאן: הקבלנים היום הולכים על פר-מטר ודירות שהן מתחת ל-120 מטרים, הם לא בונים ואני רואה את זה גם בטבריה.
ציון פיניאן: גם בשטח של מתחת למאה מטרים לא בונים.
ציון פיניאן: אדוני השר, אני מצפה ממך שתטפל בנושא המינהל.
ציון פיניאן: הנושא הוא מעין ממשלה בתוך ממשלה.
ציון פיניאן: אני לא רוצה לתת דוגמאות של חלם שנעשו לפחות במחוז הצפון שם אני גר.
ציון פיניאן: כמה שמתעמרים יותר בתושבים, כמה שרע לאזרח, זה טוב למינהל.
משה גפני: השר.
אריאל אטיאס: כמה הערות קצרות.
אריאל אטיאס: אני לא אחזור על מה שהיה קודם אלא אתמצת את הנקודות שאני חושב שאנחנו צריכים להתמקד בהן כדי שתהיה תועלת מהדיון הזה.
אריאל אטיאס: עלו כאן מספר דברים על תקופת אריאל שרון, ול"לים וכל הדברים האלה.
אריאל אטיאס: הנושאים האלה עלו גם בינינו לבין משרד המשפטים על מנת שאנחנו נעשה צעדים דרסטיים ברמת חקיקה ותכנון, ויש התנגדות גורפת ברמה שאין מציאות לחזור על מה שהיה בעבר.
אריאל אטיאס: זאת סיטואציה שונה.
אריאל אטיאס: מגיעים לישראל בחודש שלושים עד ארבעים אלף אנשים שיורדים מהמטוסים ודקה אחרי שדה התעופה צריך לשים אותם לישון, לאכול, לקיים חיי משפחה.
אריאל אטיאס: אין סיכוי, אין סבירות ואין מציאות שמישהו יאשר את הדבר הזה, ואם יאשרו, אני אהיה הראשון לשמוח.
אריאל אטיאס: אגב, לקחו קרקעות חקלאיות בלי תכנון, בלי שום דבר, שמו תשתיות, שמו קרוואנים ונתנו לעשות בנייה מתועשת.
אריאל אטיאס: הדברים האלה לא קיימים היום וצריך לשים את זה על השולחן.
אריאל אטיאס: אנחנו לא מסכימים לזה, משרד האוצר לא מסכים לזה.
אריאל אטיאס: אם משרד המשפטים יאשר לנו, נלך על זה, אם לא יאשר לנו, לא הולכים על זה.
אריאל אטיאס: מה שאנחנו כן עושים בנושא של התכנון, זאת הרפורמה בתכנון שמאפשרת לייצר ועדות משנה לוועדה המחוזית שתתעסק בפרוייקטים גדולים.
אריאל אטיאס: הדברים האלה לוקחים יותר זמן ממה שאנחנו חושבים.
אריאל אטיאס: אני רוצה לומר שני דברים קצרים ובזה אתמקד.
אריאל אטיאס: אני חושב שהדיון צריך להיות ממוקד בשני כלים מרכזיים שעושים השלמות להגדלת היצע הקרקעות וכפי שאמר חבר הכנסת אורלב, היעדים.
אריאל אטיאס: היעד הוא לאפשר לזוג צעיר לממש את החלום שכשהוא בונה את ביתו, תהיה לו קורת גג במחירים סבירים.
אריאל אטיאס: המחירים הסבירים הם עלות בנייה, זה מה שעולה, עלות של פיתוח ואם זה זוג צעיר, מינימום של המינימום של הקרקע.
אריאל אטיאס: זה היעד ברמת מספרים.
אריאל אטיאס: כדי לעשות את זה ולהיות בטוח שהכסף לא הולך לקבלנים, מחיר למשתכן.
אריאל אטיאס: המחיר למשתכן, אם הקרקע עולה 300 ו-400 אלף שקלים כי זה מה שהשמאי רוצה – ואני לא מאשים את השמאי כי אומרים לו שיאמר מה המחיר וזה המחיר עכשיו – אז משרד האוצר צריך לאפשר לנו להחליט שב-10,000 יחידות דיור בשנה או 15 אלף יחידות דיור, כמה שנחליט, לפי התכנון המתאים, אנחנו עושים מחיר למשתכן, לזוגות צעירים שהם חסרי קורת גג בכל הארץ, באזורים שייקבעו, לפי מחיר קרקע מסוים וזה יכול להיות חמישים אחוזים מערך השמאי, שלושים אחוזים מערך השמאי.
אריאל אטיאס: זה לא בשמים.
אריאל אטיאס: אי אפשר לומר לשמאי מה לכתוב, כי אנחנו רוצים הערכה מקצועית אבל אפשר להחליט שהמדינה, לצורך העניין משרד האוצר, אומר לנו שבאיקס יחידות דיור בשנה לפי פרמטרים, זה מה שיהיה בתמהיל.
אריאל אטיאס: לא יהיו שכונות רק של צעירים.
אריאל אטיאס: אנחנו רוצים שיהיה תמהיל של דירות קטנות ודירות גדולות.
אריאל אטיאס: זאת החלטה אחת.
אריאל אטיאס: לא צריך ממשלה, לא צריך חוקים אלא להעביר את זה.
אריאל אטיאס: דבר נוסף כצעד משלים, הנושא של סבסוד משכנתאות.
אריאל אטיאס: דיברנו על זה מספר פעמים.
אריאל אטיאס: זה צעד משלים וזה אפשרי.
אריאל אטיאס: אנחנו ישבנו על זה מעל שנה וחצי עם משרד האוצר אבל אין עם מי לדבר.
אריאל אטיאס: התנגדות טוטאלית ואומרים שזה מעלה את המחירים.
אריאל אטיאס: אני מסכים, שכאשר אתה נותן תמריץ לזוגות צעירים, שזה פתוח לכל השוק, ויש לך מחסור בהיצע, אתה מגדיל ביקושים, אבל יש לנו היצע גמיש לחלוטין בפריפריה.
אריאל אטיאס: יש לנו מעל 40 אלף יחידות דיור מתוכננות בדרום ויותר מ-60 אלף בצפון.
אריאל אטיאס: כמה יגיעו בשנה?
אריאל אטיאס: לפי ההערכה שלנו, הלוואי 7,000 בשנה.
אריאל אטיאס: זאת אומרת, אלה שני שווקים נפרדים וצריך להבין את זה.
אריאל אטיאס: השוק של אזורי הביקוש הוא שוק אחד, השוק של הפריפריה הוא שוק אחר.
אריאל אטיאס: ברגע שיש לך היצע גמיש, התרגום של סבסוד המשכנתא לא יכול להיות מתורגם לקבלנים.
כרמל שאמה-הכהן: מה האוצר לא מבין בדבר הזה?
אריאל אטיאס: האוצר מבין אבל לא מסכים.
פניה קירשנבאום: אני לא קיבלתי תשובה.
אריאל אטיאס: תשובה על מה?
פניה קירשנבאום: על מה קרה עם הזכאויות של החיילים, של הזוגות הצעירים וכולי.
יצחק וקנין: אדוני השר, דבר חשוב שלא ציינת הוא שעד 2003 היו מענקי מקום.
אריאל אטיאס: אמרנו את זה בוועדה הזאת הרבה פעמים.
אריאל אטיאס: שר האוצר נתניהו פתח את זה בפעם אחת ולכן הצענו לא לחזור לאותה שיטה שעולה מיד מיליארד שקלים אלא תשלומים שבעוד עשרים שנים זה יעלה מיליארד שקלים.
משה גפני: אתה יכול להשיב לשאלתה של פניה קירשנבאום?
אריאל אטיאס: עד לפני שנה, אולי קצת פחות, במשך 15 שנים, בכל הממשלות, היו כללים של מחיר למשתכן לפי מספר ילדים.
אריאל אטיאס: ככל שיש לך יותר ילדים, יש לך יותר סיכוי.
אריאל אטיאס: אני, שר מש"ס, נעניתי לפניות של ראשי ערים שהתנגדו לעניין הזה שהפרמטר היחיד הוא ילדים וקבענו כללים לפי הצוות המקצועי של משרד השיכון בהנחייתי, לתת גם לזוגות צעירים שאין להם ילדים.
אריאל אטיאס: לפני פחות משנה קיבלנו החלטה, וזה כבר נכנס לתוקף וכל ראשי הערים שאז פנו אלי התקשרו לברך, ש-20 אחוזים מהפרוייקטים הם לזוגות ללא ילדים, ואגב, אלה כל המגזרים ולא קשור לחרדים.
אריאל אטיאס: רדו מזה.
אריאל אטיאס: אנחנו דואגים לכולם.
אריאל אטיאס: שלושים אלף יחידות דיור שאנחנו מוציאים בשנה, הלוואי והיה שם גם לחרדים.
אריאל אטיאס: 20 אחוזים לזוגות ללא ילדים, 20 אחוזים לזוגות עם ילד עד שלושה, ועוד 30 אחוזים לזוגות עם ארבעה ילדים ומעלה.
אריאל אטיאס: זאת אומרת, אנחנו לוקחים חצי מהכמות  ונותנים אותה גם למי שאין לו משפחה גדולה.
אריאל אטיאס: נניח שהוצאנו עכשיו מחיר למשתכן ברמלה.
אריאל אטיאס: ברמלה אין חרדים וגם לא יבואו לשם חרדים.
אריאל אטיאס: אם רוב מי שהגיע לפרוייקט אין לו ילדים, הוא יקבל את זה.
אריאל אטיאס: אין מגבלה שאם אין לך ילדים אתה לא מקבל.
אריאל אטיאס: ברמת התעדוף, אם יש משפחה עם שני ילדים ומשפחה עם אפס ילדים והם עברו את המכסה, הם מקבלים.
אריאל אטיאס: את זה עשה שר חרדי מש"ס.
אריאל אטיאס: אז קצת מהקטעים האלה.
פניה קירשנבאום: מה עם הזכאים, הצעירים מעל גיל שלושים שהפסידו את הזכאויות שלהם שהיו להם לפני כן?
אריאל אטיאס: אני לא מכיר את הסיפור הזה.
אריאל אטיאס: את דיברת על רווקים ואני צריך לבדוק את זה ולתת לך תשובה.
אריאל אטיאס: אני לא מכיר את הנתון הזה.
פניה קירשנבאום: לרווק הייתה זכאות למשכנתא.
מירי רגב: יש הרבה רווקים בגיל הזה.
משה גפני: חבר הכנסת כרמל שאמה, קודם כל אני מברך אותך על בחירתך ליושב ראש ועדת הכלכלה וכולם מצטרפים אלי.
משה גפני: את הדיון אני חייב לסיים.
משה גפני: אמרתי קודם שהנושא של השיכון נמצא בוועדה שלך ולא בוועדת הכספים.
משה גפני: ועדת הכספים דנה בעניין התקציבי, במדיניות התקציבית של כל המשרדים, כולל הנושא של משרד הבינוי והשיכון והדיון היה כאן עם שר האוצר, עם נגיד בנק ישראל ועם שר השיכון.
משה גפני: אני אצטרך לדבר אתך מכיוון שאני רוצה לקבל החלטה ברוח הדברים שנאמרו כאן קודם שאנחנו רואים בזה יעד לאומי לשנה הקרובה.
משה גפני: אני ארצה לדבר אתך איך אנחנו נתאם בינינו שגם הנושא של השיכון שהוא בתחום הוועדה שלך וגם הנושא התקציבי שנמצא כאן נשלב בהם ידיים כדי לנסות ולעזור בפתרון הבעיה.
משה גפני: ועדת הכספים רואה בפתרון מצוקת הדיור כיעד לאומי לשנה הקרובה.
זבולון אורלב: פתרון הדיור בכלל ולצעירים בפרט.
משה גפני: אנחנו דורשים מהממשלה באופן מיידי להתכנס ולקבל החלטה גם לגבי הנושא של סבסוד המשכנתאות, גם לגבי הנושא של הוצאת קרקעות בסבסוד של המדינה.
מירי רגב: מחיר למשתכן לדירה.
משה גפני: השר הוא ראש מועצת המינהל והוא אומר שהוא מוציא את כל הקרקעות שיש והוא לא מחביא אצלו קרקעות.
משה גפני: הבעיה היא שהוא מוציא קרקעות והמחיר הוא כזה שמי שיכול לקנות אותן, אלה הילדים של אקירוב.
משה גפני: לכן אנחנו דורשים שהמדינה כשהיא מוציאה את הקרקעות, היא מוציאה אותן באופן כזה שגם זוגות צעירים, גם אנשים שאין להם את היכולת הכלכלית, יוכלו לקנות את הדירה שלהם כי אחת הבעיות המרכזיות היא שהמדינה מספסרת בקרקעות, כפי שנאמר כאן.
משה גפני: אני לא אומר את הפירוש השלילי של המילה אלא במילה הפשוטה של המילה.
משה גפני: המדינה מוציאה, רואה בזה יעד לאומי, מוציאה קרקעות ולוקחת על זה מחיר כאילו אנחנו נמצאים כאן במשהו כלכלי שעושים רווח והפסד.
משה גפני: המדינה חייבת להוציא את הקרקעות האלה ולסבסד אותם כדי שזוגות צעירים ומשפחות שנמצאות במצב כלכלי קשה, יוכלו לקבל את הקרקעות האלה.
משה גפני: אני אדבר עם כרמל שאמה לראות איך אנחנו נכנסים לעניין הזה.
יוחנן פלסנר: ולתקצב הסרת חסמים.
משה גפני: אל תיתן אפילו רעיונות כאלה.
משה גפני: נמאס לי לשמוע את הממשלה מגיעה לכאן פעם אחר פעם ומדברת אתי על הסרת חסמים.
משה גפני: אני לא רוצה לשמוע את זה.
משה גפני: הסרת חסמים, שר האוצר ייתן לך את זה בקלות.
יוחנן פלסנר: אני רוצה לראות כסף לפני שמאשרים תקציב.
משה גפני: אני רוצה את מה שאמר ג'ומס קודם.
משה גפני: אני רוצה  שהממשלה תתערב באופן אקטיבי ולא בהסרת חסמים, לא כרגולטור.
יוחנן פלסנר: זה כסף.
יוחנן פלסנר: כסף לגשר, כסף למט"ש וכולי.
אליעזר מנחם מוזס: מה בקשר לדברי נגיד בנק ישראל על משכנתאות בגובה של 50 אחוזים מערך הדירה?
קריאה: הוא לא אמר שהוא יעשה את זה.
אליעזר מנחם מוזס: המגמה.
משה גפני: אנחנו קיבלנו את ההחלטה.
משה גפני: הנגיד עכשיו אמור להציג את תקציב בנק ישראל והוא יוכל להתייחס גם לעניין הזה.
אליעזר מנחם מוזס: אני צריך לעלות למליאה.
יוחנן פלסנר: בקיצור, אין שום משמעות להחלטה.
משה גפני: אני אדבר אתו ונראה איך אנחנו עושים את זה.
הנגיד סטנלי פישר: אני רוצה לענות לרב מוזס.
הנגיד סטנלי פישר: אני לא אמרתי שזה מה שנעשה.
הנגיד סטנלי פישר: שאלו אותי מה הכלים הנוספים שיש לנו ואמרתי שיש למשל זה, אבל יש עוד הרבה דברים שאפשר לעשות.
הנגיד סטנלי פישר: לא נוכל לתת לבועה להתפתח ואת זה אמרתי.
אליעזר מנחם מוזס: אם הדבר הזה יהיה מעשי, זה מאוד חמור.
הנגיד סטנלי פישר: אני פשוט נתתי לך דוגמה.
משה גפני: הבעיה היא באוצר.
משה גפני: אדוני הנגיד, אנחנו עוברים לסעיף הבא.
משה גפני: אנחנו נצביע קודם על ההסתייגויות ולאחר מכן על הסעיפים עצמם.
משה גפני: אנחנו לא נצביע על חוק התקציב מכיוון שעדיין לא הוצבע תקציב הביטחון בוועדה המשותפת לוועדת הכספים ולוועדת והביטחון.
משה גפני: אמר לי היועץ המשפטי לכנסת ואמרה לי היועצת המשפטית לוועדה שככל הנראה אין אפשרות להצביע על חוק התקציב ועל התקציב מכיוון שעדיין לא הוצבע תקציב הביטחון בוועדה המשותפת.
משה גפני: לכן זה גם נותן לי עוד מרחב זמן כדי לממש את הדברים עם האוצר, עליהם דיברנו ועדיין אין לי תשובות מספקות.
משה גפני: אנחנו היום מדברים רק על חוק ההסדרים.
משה גפני: אם יהיו שינויים ותהיה הצבעה על תקציב הביטחון, אני אודיע לחברים ונקבע זמן בו נצביע על חוק התקציב, על החוק המילולי, ועל התקציב עצמו.
חיים אורון: אם בוועדה המשותפת באיזשהו אופן יגיעו לפשרה עם משרד הביטחון, אני דורש שיהיה כאן דיון על התקציב כי זה תקציב אחר.
יעקב אדרי: זה גם יקרין על התקציב.
משה גפני: אמרתי בסדר.
חיים אורון: אדוני היושב ראש, אני רוצה את התייחסותה של שגית.
חיים אורון: לפי דעתי הוועדה המשותפת מאשרת את הרכב תקציב הביטחון.
חיים אורון: הוועדה הזאת מאשרת את גודל תקציב הביטחון.
חיים אורון: אני נגד תקציב הביטחון כפי שרשום כאן, אבל זה רשום.
חיים אורון: כל נגיעה בתקציב הביטחון, העלאתו או הורדתו או שינויים שקשורים בהרשאה להתחייב, כל שינוי בגג של תקציב הביטחון – ואני אומר את זה בעברית פשוטה – צריך להיות בהצבעה כאן.
חיים אורון: לכן אין משמעות להצבעה שם בלי הצבעה כאן.
שגית אפיק: התשובה היא שאתה אכן צודק.
שגית אפיק: את גג התקציב ועדת הכספים מאשרת מכיוון שגג התקציב קשור ותלוי גם בתקציב הביטחון שהוא חלק ממנו.
שגית אפיק: התקציב כולו יצטרך להיות מאושר בוועדה בסופו של דבר אחרי אישור תקציב הביטחון.
שגית אפיק: זאת גם הסיבה שהיועץ המשפטי לכנסת סבר שזה יהיה נכון יותר שוועדת הכספים תאשר את תקציב הביטחון רק אחרי שהוועדה המשותפת תביא את הצעתה ותאשר את הפרטים ואת הסעיפים שבתוך תקציב הביטחון.
שגית אפיק: לכן הגג יובא לכאן.
זאב אלקין: שתי הערות.
זאב אלקין: האחת, סברתי כמוך ואני חושב שהתקרה של תקציב הביטחון צריכה להיות מאושרת בוועדת הכספים אבל לצערי זה לא מה שהבנתי אתמול מהייעוץ המשפטי.
שגית אפיק: אני אענה לך גם על זה.
זאב אלקין: היועץ המשפטי חשב אחרת ואפילו התווכחנו על כך, אבל נכון לעכשיו עמדתו היא כפי שהוא הציג אותה בפניי שהתקרה של תקציב הביטחון גם היא מאושרת בוועדת תקציב וביטחון וכתוצאה מזה ועדת הכספים יכולה לעשות התאמות.
זאב אלקין: אני חולק על זה.
שלמה מולה: שר האוצר ושר הביטחון לא מדברים?
זאב אלקין: זה לא קשור לשר הביטחון ולשר האוצר אלא זה קשור לשאלה משפטית מעניינת.
משה גפני: על מה יש להם לדבר?
חיים אורון: אני חושב שצריך לבקש מאייל.
חיים אורון: זה לא נושא שולי.
חיים אורון: לצורך העניין יחליטו בוועדה המשותפת להוסיף מיליארד שקלים.
זאב אלקין: לא סיימתי את דבריי.
זאב אלקין: זה בצד העקרוני.
זאב אלקין: אני חושב שזאת שאלה עקרונית שכדאי לברר אותה אחת ולתמיד ואולי ועדת הכנסת תזדקק לשאלה הזאת כי יכול להיות שיגיע היום שתהיה מחלוקת בין שתי הוועדות וזאת תהיה שאלה מאוד מרכזית כי תאמר ועדת תקציב הביטחון שהיא מאשרת תקציב ביטחון דרך הסתייגות או לא משנה איך בתקרה א' ותגיד ועדת הכספים שהיא לא משנה את הפרמטרים של התקציב, ותהיה כאן סתירה.
זאב אלקין: לכן אני רואה את זה כפתרון בעייתי, לומר שוועדת תקציב הביטחון היא זאת שמאשרת את התקרה.
משה גפני: זה לא קשור לחוק ההסדרים.
זאב אלקין: זה לא קשור לחוק ההסדרים.
שלמה מולה: למה יושב ראש הקואליציה בכלל מתערב בזה?
משה גפני: מולה, אני רואה שהגעת עם מרץ ואני באמת שיבחתי אתמול מאוד את קדימה ואני משבח את קדימה על מה שהיא עשתה בקדנציה הקודמת, שמונה דברים שהיא נתנה לחרדים ואלה דברים משמעותיים.
שלי יחימוביץ': אתה יכול לפרט את שמונת הדברים?
משה גפני: דבר אחד זה חוק מוסדות תרבותיים ייחודיים שלא צריכים ללמוד לימודי חול בחקיקה ראשית, מהקריאה הטרומית ועד הקריאה השלישית.
שי חרמש: הדבר החשוב הוא שמימשו את ההבטחות.
שלי יחימוביץ': כל הכבוד לקדימה.
שלי יחימוביץ': נשארו עוד שבעה דברים.
חיים אורון: זאת הייתה יולי תמיר.
משה גפני: אבל זה היה בממשלת קדימה.
משה גפני: נתנו את החוק הזה בכל הקריאות והתקשורת שתקה.
משה גפני: נתנו את החוק, קדימה נתנה.
משה גפני: אני זוכר את מגיע לוועדת החינוך.
יעקב אדרי: אתה כועס על זה?
שלי יחימוביץ': הוא משבח את קדימה על כל מה שהיא נתנה לחרדים.
משה גפני: הביאו את החוק בכל הקריאות, לחייב את השלטון המקומי לתקצב את החינוך החרדי וזה בממשלת קדימה.
משה גפני: ממשלת קדימה החליטה בהחלטה על תוכנית הבראה לחינוך העצמאי.
משה גפני: ממשלת קדימה החליטה בהחלטת ממשלה קיימת על תוכנית הבראה לרשת הגנים.
משה גפני: ממשלת קדימה הביאה את החוק על בנות שמשקרות לצבא ואני ביקשתי ממזכיר הממשלה שלא יביא את זה כי צריך לדון על זה וממשלת קדימה הורידה את זה מסדר היום.
שי חרמש: משקרות או מצהירות?
יעקב אדרי: הרב גפני, אתה עושה עכשיו דבר לא נכון.
יעקב אדרי: היללת אותנו ושיבחת אותנו.
משה גפני: אני באתי לממשלת קדימה ואמרתי לה שחסר כסף להבטחת הכנסה לאברכים, בסעיף, וממשלת קדימה הוסיפה כסף להבטחת הכנסה לאברכים.
: מה קיבלת עכשיו?
משה גפני: קדחת קיבלתי עכשיו.
יעקב אדרי: בינתיים היה בג"ץ.
משה גפני: מה זה נוגע לבג"ץ?
משה גפני: אם אולמרט היה ראש הממשלה, היה עובר כאן חוק בשלוש קריאות בשבוע עם שקט מוחלט.
משה גפני: התקשורת לא הייתה פוצה פה.
שי חרמש: אז מה אתה מציע?
קריאה: שכחת דבר אחד והוא שאז ליצמן היה יושב ראש ועדת הכספים.
זאב אלקין: אני שמח שההערה שהערתי בפן המשפטי, שאני חושב שהשאלה של ג'ומס מאוד רצינית וגם אני אתמול נתתי עליה את הדעת ואני רואה כאן בעיה גדולה.
זאב אלקין: אני מסכים עם ג'ומס בפן העקרוני.
זאב אלקין: כפי שאמרתי, אם נזדקק פעם לפסיקה בעניין הזה והיא תהיה שונה, אני חושב שזה יפתח פתח לבעיה מאוד גדולה ביום מן הימים, אם שתי הוועדות לא יסכימו אחת עם השנייה.
זאב אלקין: לכן לדעתי התקרה של סעיף 5 צריכה להיות מאושרת כחוק ואני לא רואה אפשרות אחרת, אבל יש מי שחולקים על זה.
זאב אלקין: בסוף, אם זה יגיע למבחן מעשי, היועץ המשפטי לכנסת יצטרך לפסוק.
זאב אלקין: אני רק אומר לך שלצערי אני לא בטוח שהוא חושב כמוני או כמוך.
זאב אלקין: אבל, וכאן אני מגיע לצד השני.
זאב אלקין: אתה צודק שבמידה שוועדת תקציב וביטחון תחליט או תקבל דיווח בהצגה על שינוי הבסיס של תקציב הביטחון, נצטרך לתת על זה כאן את הדעת כי התקציב הוא סגור.
זאב אלקין: או שאתה משנה פרמטרים או שאתה משנה את התקציב של המשרדים האחרים דרך פלט או בכל קיצוץ אחר.
זאב אלקין: לפי מיטב הבנתי, עד כמה שאני מבין את המגעים שמתנהלים בעניין הזה, לא יהיה שינוי בתקציב הבסיס ולכן זה לא משנה לצורך העניין הזה.
חיים אורון: אתה זוכר את התקציב לפני שנתיים?
חיים אורון: כעבור שלושה חודשים באו עם שלושה מיליון שקלים.
אמנון כהן: עם מיליארד שקלים.
חיים אורון: זה מה שיהיה עכשיו.
חיים אורון: איך יש עזות פנים לרמות את כולנו.
חיים אורון: הרי זה מה שיהיה.
שגית אפיק: בינתיים ביררתי עם היועץ המשפטי לכנסת.
שגית אפיק: אני חושבת שכנראה הדברים לא הובנו כהלכה.
יעקב אדרי: מי לא הבין כהלכה?
יעקב אדרי: את או זאב?
שגית אפיק: תכף תבין.
שגית אפיק: בשנים רבות כל העברה תקציבית, לא תקציב אלא כל העברה תקציבית שמשנה את גג תקציב הביטחון הובאה גם לוועדת הכספים וגם לוועדה המשותפת, בדיוק בגלל הפרשנות הזאת שכאשר נעשה שינוי בגג התקציב, הוא צריך להיות מובא גם לוועדת הכספים למרות שהוועדה המשותפת היא זאת שאחראית על תקציב הביטחון.
שגית אפיק: כל שכן, כאשר מדובר בתקציב המלא.
שגית אפיק: זאת אומרת, אם תקציב הביטחון שיאושר על ידי הוועדה המשותפת ישנה באופן כלשהו את גג תקציב הביטחון, הדבר צריך להיות מובא לוועדת הכספים וזאת גם עמדתו של היועץ המשפטי לכנסת.
שגית אפיק: זה צריך להיות מובא לאישור ועדת הכספים.
שגית אפיק: הדבר הנוסף שאמר היועץ המשפטי לכנסת הוא שיהיה נכון יותר שוועדת הכספים תאשר את הצעת התקציב כולה אחרי שהוועדה המשותפת סיימה את עבודתה והביאה את הצעתה.
שגית אפיק: בעבר, לפני מספר שנים, התעוררה שאלה מעט שונה כאשר הוועדה המשותפת סירבה לאשר את תקציב הביטחון.
שגית אפיק: היועץ המשפטי לכנסת, מה שהוא כנראה אמר לך זה שהנכון הוא השנה שאחרי שהוועדה המשותפת תאשר את מה שהיא תאשר, ועדת הכספים תאשר את התקציב כולו כאשר היא תאשר גם את סכום תקציב הביטחון.
זאב אלקין: השאלה היא משפטית.
זאב אלקין: זה ויכוח תיאורטי מעניין כי הוא תיאורטי אבל הוא חשוב.
זאב אלקין: השאלה מה קורה כאשר יש מחלוקת לגבי תקרת גג תקציב הביטחון בין שתי הוועדות.
חיים אורון: אין לה סמכות לוועדה המשותפת לדון בגג.
חיים אורון: אני חושב שאם אייל אומר אחרת, שיבוא לכאן ויהיה דיון.
שגית אפיק: אני לא חושבת שהוא אומר אחרת.
שגית אפיק: אני באמת לא חושבתש הוא אומר אחרת.
יעקב אדרי: ברור שאם הם מגדילים את תקציב הביטחון, יש לו השלכות ויצטרכו להגיד היכן מקצצים.
אמנון כהן: זה מה שאמרנו.
שגית אפיק: הסמכות היא בידי ועדת הכספים לאשר את הגג.
שגית אפיק: זה המצב המשפטי.
שגית אפיק: התעוררו בשנים קודמות שאלות אחרות במצבים בהם הוועדה המשותפת לא אישרה את תקציב הביטחון ואפילו בשנים האלה התקבלה העמדה שוועדת הכספים רשאית לאשר את גג תקציב הביטחון עד שהוועדה המשותפת תמצא לנכון לאשר את הפרטים ואת הסעיפים הקטנים בתוך התקציב.
ציון פיניאן: עד שיגיע היושב ראש הקבוע, נתחיל בסעיף הראשון, מטרות החוק.
שגית אפיק: לשם החוק יש בידי הסתייגויות.
שגית אפיק: אולי נגיד קודם את הכללים של ההצבעות היום.
שגית אפיק: נמצא בפניכם נוסח שכולל את כל הסעיפים שהועברו על ידי ועדת הכנסת לוועדת הכספים.
שגית אפיק: המשמעות היא שיש בפניכם חוק מאוחד שאנחנו מתייחסים אליו עכשיו כאל חוק רגיל שנמצא בידי הוועדה.
שגית אפיק: אנחנו לא מתבוננים בו כחוק שבנוי פרקים-פרקים ושכל פרק עומד בפני עצמו.
שגית אפיק: אנחנו נצביע פרק-פרק, אבל יש לזה משמעויות אחרות.
שגית אפיק: אם הוועדה למשל בוחרת למחוק סעיף מסוים, הסעיף נמחק, להבדיל אם היא הייתה עושה את זה במצב שבו הייתה בפניה הצעת חוק שעברה את הקריאה הראשונה, היא עומדת בנפרד והיא הייתה רוצה למחוק את כל ההצעה, היה עליה להעביר אותה בחזרה למליאת הכנסת.
שגית אפיק: כאן, אם הוועדה מחליטה למחוק פרק, סעיף, נושא, אין מניעה לעשות את זה ולא צריך לחזור עם זה למליאה.
שגית אפיק: מהצד השני, גם אם הממשלה רוצה למשוך, היא לא יכולה למשוך סעיף, פרק או נושא אלא את כל ההצעה שמונחת בפניכם כי אנחנו מתייחסים לזה כאל הצעה אחת שהועברה לוועדת הכספים כמקשה אחת, וזה להבדיל מפרקים אחרים שהועברו לוועדה או לוועדות אחרות כהצעות חוק נפרדות.
שגית אפיק: לגבי הסתייגויות.
שגית אפיק: אנחנו נצביע על הסתייגויות מהותיות.
שגית אפיק: חבר הכנסת שהציע הסתייגות, ואנחנו כתבנו לכל חברי הכנסת וביקשנו להופיע בוועדה ולהסביר את ההסתייגות שלהם, אנחנו נצביע עליה.
שגית אפיק: מי שבמהלך הדיונים רוצה לבקש הסתייגות מהותית, אין מניעה לעשות את זה ואפשר לבקש מאתנו והיא תיכנס.
אמנון כהן: אבל מצביעים במקום.
שגית אפיק: מצביעים במקום.
שגית אפיק: אם זה נופל, זה כמובן עולה למליאה.
שגית אפיק: חבר כנסת שלא ינמק את ההסתייגות שלו ולא יהיה נוכח כאן, אני לא אוכל להעלות את ההסתייגות שלו למליאה.
שגית אפיק: אנחנו לא נצביע על הסתייגויות שהמטרה שלהן היא למחוק את הסעיף משום שאם הוועדה מצביעה על הסעיף, המשמעות היא שהיא מצביעה בעד הסעיף ונגד מחיקתו, ולכן הסתייגויות של מחיקה יעלו אוטומטית למליאה.
שגית אפיק: הסתייגויות לדיבור.
שגית אפיק: מי שהגיש לי הסתייגויות לדיבור שעונות על הקריטריונים שבתקנון, אני אניח אותן.
שגית אפיק: מי שההסתייגויות, יש בהן בעיה של ביזוי החוק, אני אבקש את רשותכם לשנות את ההסתייגות להסתייגות לדיבור שלא תהיה לה משמעות.
שגית אפיק: הסתייגות תקציבית זאת הסתייגות שהיא בניגוד לעמדת הממשלה ועלותה התקציבית היא מעל חמישה שקלים חדשים לשנה.
שגית אפיק: להסתייגות כזאת יידרש רוב של חמישים חברי כנסת במליאת הכנסת על מנת להעביר אותה.
שגית אפיק: נושא חדש.
שגית אפיק: הסתייגות שהיא נושא חדש להצעת החוק, רשאי חבר הכנסת או נציג הממשלה לטעון נושא חדש.
שגית אפיק: משנטען נושא חדש, צריך להביא את הדבר בפני ועדת הכנסת שתכריע האם מדובר בנושא חדש.
שגית אפיק: זה פחות או יותר המצב.
שגית אפיק: הסתייגויות לשם החוק.
שגית אפיק: הסתייגויות של קבוצת חד"ש.
שגית אפיק: יש כאן מישהו שמייצג אותם?
שגית אפיק: אתם ביקשתם להפוך את שם החוק לסדרת דרמה בהמשכים.
חנא סוייד: זה למליאה.
שגית אפיק: חבר הכנסת אורון, אתה ביקשת אוסף חוקים לקיבוע מדיניותה הכלכלית השמרנית, חסרת הבשורה של הממשלה הנעדרת כל מענה לצמצום הפערים בחברה.
שגית אפיק: לא היה השנה מן היקב ומן הגורן.